גומז שימשה כמפיקה בפועל עבור העיבוד לסדרת טלוויזיה של הספר "13 סיבות". היא שיתפה את הטריילר הראשון של הסדרה ב-25 בינואר 2017, והסדרה עלתה לראשונה בנטפליקס ב-31 במרץ 2017. התוכנית ספגה ביקורות מארגוני צדקה שונים בתחום בריאות הנפש וקהילות למניעת התאבדויות בגלל "תכנים מסוכנים", כשאנשים חשו שהתוכנית הציגה באור זוהר התאבדות. בהמשך הגיבה גומז לאמירות בתגובה מלבד הפרויקט, גומז החלה לעבוד על מוזיקה חדשה עם מפיקים כגון The Futuristics, ג'ונאס ג'ברג וראיין טדר וכותבי השירים ג'וליה מייקלס וג'אסטין טרנטר. ב-5 במאי 2017 השיקה גומז ספירה לאחור באתר הרשמי שלה שהוביל ל-18 במאי. אתרי אינטרנט רבים העלו השערות לגבי הוצאת סינגל חדש. ב-11 במאי, אושרה השערה זו על ידי הוצאתו של הסינגל "Bad Liar" בסוף הספירה לאחור. ב-18 במאי הסינגל יצא לאור רשמית לצד הווידאו קליפ הראשון שלו, שהיה זמין רק באמצעות ספוטיפיי. סרטון וידאו קליפ שני יצא לאור ב-YouTube בחודש לאחר מכן, וקידם גם את הסינגל הבא של גומז "Fetish", שיצא ב-13 ביולי 2017. שני הסינגלים זכו להצלחה בינונית במצעדים. באוגוסט 2017, גומז לוהקה בסרט יום גשום בניו-יורק, שבויים על ידי וודי אלן בשביל אולפני אמזון. גומז, בין שחקנים ואנשי צוות אחרים אשר לקחו חלק בסרט זה, תרמו את הכסף אותו קיבלו על צילום הסרט לתנועת Me Too. ב-19 באוקטובר 2017, גומז והמפיק המוזיקלי מרשמלו הודיעו שהם ישתפו פעולה בשיר חדש בשם "Wolves", שיצא ב-25 באוקטובר.
ב-10 במאי 2018, גומז הוציאה לאור שיר חדש לפסקול של העונה השנייה של הסדרה 13 סיבות בשם, "Back To You". גומז חזרה לדבב את דמותה של מאוויס בסרט שיצא לאור ביולי 2018.
גומז, לצד אוזונה וקארדי בי, לקחה חלק בשירו של די ג'יי סנייק, השיר "Taki Taki", אשר יצא לאור בספטמבר 2018. גומז גם לקחה חלק בשיר של בני בלנקו, "I Can't Get Enough", לצד Tainy וג'יי באלווין, שיצא לאור בפברואר 2019. בשנת 2019, היא הופיעה בסרטו של ג'ים ג'ארמוש, המתים אינם מתים.
בחודש ספטמבר 2019, הוכרז כי גומז היא המפיקה בפועל של הסדרה התיעודית "Living Undocumented", שעלתה לשידור ב-6 באוקטובר נטפליקס, הסדרה עוקבת אחרי שמונה משפחות מהגרים באמריקה.
2020–הווה: "Rare", "Revelación" ו-"רק רוצחים בבניין".
ב-23 באוקטובר 2019, הוציאה גומז את הסינגל "Lose You to Love Me", כסינגל המוביל מתוך אלבומה השלישי, "Rare". הסינגל היה לראשון שלה שהגיע לראש מצעד הבילבורד הוט 100. יממה לאחר מכן הוציאה את הסינגל השני מתוך האלבום "Look at Her Now". ב-10 בינואר 2020, יצא לאור אלבום האולפן השלישי של גומז, "Rare" שהגיע לראש מצעד בילבורד 200. באותו החודש יצא הסרט דוליטל בו גומז מדבבת את דמותה של הג'ירפה. ב-21 בפברואר, הוציאה את הסינגל השיווקי "Feel Me", מתוך גרסת הדלוקס של האלבום "Rare".
ב-5 ביוני 2020 יצאה לאור העונה הרביעית והאחרונה של הסדרה 13 סיבות בנטפליקס. הסרט גלריית הלבבות השבורים, בו גומז מפיקה בפועל, יצא לאור לצאת ב-7 באוגוסט 2020. ב-26 ביוני הוציאו גומז והזמר האמריקאי טרבור דניאל את גרסת הרמיקס לשיר "Past Life" כסינגל. הווידאו קליפ לשיר יצא לאור ב-15 ביולי. ב-13 באוגוסט 2020 עלתה לאוויר התוכנית Selena + Chef ב-HBO Max אותה גומז מגישה ומפיקה בפועל. באותו החודש גומז שיתפה פעולה עם להקת בלאקפינק בשיר "Ice Cream", הסינגל השני של הלהקה מתך אלבומן השני, "The Album".
באוגוסט 2020 נודע כי גומז תככב בסדרת קומדיה חדשה של הולו לצד סטיב מרטין ומרטין שורט בשם "רק רוצחים בבניין", הסדרה עלתה לאוויר ב-31 באוגוסט 2021. בשנת 2020 הופיעה ברשימה השנתית טיים 100 של מגזין טיים. בחודש נובמבר 2020, נודע כי גומז תפיק ותתכב בסרט הביוגרפי בצל ההר המבוסס על סיפורה של סילביה ואסקס-לבאדו, האישה הראשונה מהקהילה הגאה שהשלימה את שבע הפסגות.
בחודש ינואר 2021, גומז הוציאה את הסינגלים "De Una Vez" ו"Baila Conmigo" מהמיני אלבום שלה בשפה הספרדית, "Revelación", שיצא לאור ב-12 במרץ. "Selfish Love" עם די ג'יי סנייק יצא לאור כסינגל השלישי ב-4 במרץ. גומז קיבלה את המועמדות הראשונה שלה לפרס גראמי על האלבום בקטגוריה פרס גראמי לאלבום הפופ הלטיני הטוב ביותר.
גומז שיתפה פעולה עם הזמר הקולומביאני קמילו בשיר "999", שיצא לאור ב-27 באוגוסט 2021.
דוגמנות ודוברות.
בשנת 2009 גומז לקחה חלק בקמפיין החזרה לבית הספר של חברת ההלבשה האמריקאית סירס והשתתפה בפרסומות טלוויזיוניות שליוו אותו. בנוסף, היא גם הפכה לדוברת של יצרנית החלב האמריקאית "בורדן מילק" והוצגה בפוסטרים ובפרסומות הטלוויזיה שלה.
משנת 2010 עד 2014 גומז הוציאה קו בגדים משלה, "Dream Out Loud" (בעברית: לחלום בקול רם) והפיצה אותו בחנויות קיימארט ברחבי ארצות הברית ומדינות נוספות. בשנת 2012 היא הוציאה לאור בושם על שמה. שנה לאחר מכן היא הוציאה לאור בושם שני בשם "Vivamore". בנוסף, היא יצרה אוסף צבעי לק ציפורניים. בין השנים 2013 ו-2015, גומז הייתה דוברת של חברת אדידס. בשנת 2015 חתמה גומז עם חברת מוצרי השיער פנטן על חוזה פרסום בשווי 3 מיליון דולר.
בשנת 2016 גומז הופיעה בקמפיין אופנה למותג העילית לואי ויטון. גומז גם הופיעה במודעות פרסום לחברת קוקה-קולה. בשנת 2017, גומז אישרה כי היא תתפקד כפרזנטורית של חברת ההלבשה קואץ'. במסגרת שיתוף הפעולה שלה עם החברה היא עיצבה קולקציה של תיקי יד שנמכרו בחנויות החברה. היא גם שיתפה פעולה עם מותג הספורט פומה כדוברת ופרזנטורית. בשנת 2018 פורסם כי גומז הרוויחה כ-800 אלף דולר מכל פוסט פרסומי שפרסמה בחשבון האינסטגרם שלה.
חיים אישיים.
מערכות יחסים.
בגיל 15, החלה גומז לצאת עם הזמר ניק ג'ונאס, אותו הכירה בעת עבודתם המשותפת בערוץ דיסני והשתתפות בקליפ של להקתו, האחים ג'ונאס. בשנת 2009 יצאה עם השחקן טיילור לאוטנר לתקופה של חודשים ספורים. בסוף שנת 2010, בגיל 18, החלה גומז לצאת עם הזמר ג'סטין ביבר. מערכת יחסים זו נמשכה לסירוגין עד שנת 2012. לאחר שהקליטה את השיר "I Want You to Know" עם הדי. ג'יי. הרוסי-גרמני, זד, גומז החלה מערכת יחסים עמו, אך הם נפרדו מאוחר יותר באותה שנה. מדצמבר 2016 עד ל-2017 גומז ניהלה מערכת יחסים מתוקשרת עם הזמר דה ויקנד עד שבאוקטובר 2017 השניים נפרדו. באותו חודש הופיעו דיווחים על גומז עם ביבר, ובסוף נובמבר הודיעו שהם זוג. עם זאת, הם נפרדו שוב במרץ 2018.
דעה פוליטית.
במהלך מבצע צוק איתן פרסמה גומז תמונה בדף האינסטגרם שלה עם הכיתוב "התפללו למען עזה" (במקור: "Pray for Gaza"). פרסום זה גרר עשרות אלפי תגובות בדף האינסטגרם של הזמרת. לאחר כחמש שעות כתבה גומז כי אין היא בוחרת צד בסכסוך הישראלי-פלסטיני ו"מתפללת לשלום והומניות לכל".
מצב בריאותי.
בשנת 2015 חשפה גומז בריאיון למגזין "בילבורד" כי היא סובלת ממחלת הזאבת וכי בשלהי שנת 2013 עברה טיפולים כימותרפיים לטיפול במחלה. בשנת 2017 עברה השתלת כליה עקב סיבוכים מהמחלה. את הכליה תרמה לה חברתה, השחקנית פרנסיה רייסה. גומז ציינה כי היא אובחנה בחרדה ודיכאון והתחילה להיפגש עם פסיכולוגים ומטפלים בתחילת שנות ה-20 לחייה. כשגומז הייתה לאדם הראשון שהגיע ל-100 מיליון עוקבים ברשת האינסטגרם, היא אמרה למגזין ווג . מאז, היא לקחה כמה הפסקות מהפלטפורמה. ב-3 באפריל 2020 פורסם כי גומז אובחנה בהפרעה דו-קוטבית.
נדבנות.
גומז תורמת ומסייעת למגוון ארגונים למטרות צדקה, ושימשה כשגרירה של קרן החירום הבינלאומית של האומות המאוחדות לילדים.
באוקטובר 2008 מונתה גומז לדוברת הפרויקט Trick-or-Treat של יוניסף, שעודד ילדים לגייס כסף בליל כל הקדושים כדי לעזור לילדים ברחבי העולם. באוגוסט 2009 מונתה לשגרירה הצעירה ביותר של יוניצ"ף אי פעם, תפקיד במסגרתו ביקרה בגאנה ובצ'ילה. היא הפכה לשגרירה של ארגון DoSomething, לאחר שהייתה מעורבת בפרויקט הצדקה Island Dog שעזר לכלבים בפוארטו ריקו. גומז מעורבת גם במיזם RAISE Hope For Congo, יוזמה של פרויקט Enough , למען העלאת המודעות לחציבת מינרלים באזורי סכסוך (בדומה ליהלומי דמים) ואלימות נגד נשים בקונגו. בין 2009 ל-2012 הייתה מעורבת בארגון "Disney's Friends for Change". ב-2010 הופיעה במסגרת חגיגות 60 שנה לארגון האומות המאוחדות לילדים, הופעה שכל הכנסותיה נתרמו לקמפיין Trick-or-Treat. גומז מעורבת גם בפרויקט "UNICEF Tap Project" של ארגון "יוניסף", אשר מטרתו לספק גישה למים נקיים לילדים ממדינות שונות.
כחלק ממיזם "Disney's Friends For Change" של דיסני, שרה גומז את שיר הנושא של המיזם "Send It On" יחד עם כוכבי ערוץ דיסני מיילי סיירוס, דמי לובאטו והאחים ג'ונאס. השיר נכנס למקום ה-20 במצעד הבילבורד הוט 100, והכנסותיו נתרמו לעמותות ירוקות דרך 'קרן השימור העולמי של דיסני', השייכת לחברת וולט דיסני. החל מאפריל 2012 היא משמשת שגרירה של ארגון הצדקה של ראיין סיקרסט. בשנת 2014 במסגרת עבודתה עם יוניצ"ף, גומז ביקרה בנפאל על מנת להעלות את המודעות לילדים במצוקה. ב-2017 גומז גרפה כחצי מיליון דולרים של תרומות למחקר של מחלת הזאבת.
התבטאויות חברתיות.